KIRJALLINEN KYSYMYS E-2667/98

esittäjä(t): Gerhard Hager (NI) neuvostolle

(1. syyskuuta 1998)

Aihe: Huipputeknologiarikollisuus

Nykyisen puheenjohtajavaltion ohjelmassa mainitaan, että ollaan valmistelemassa huipputeknologiarikollisuutta käsittelevää päätöslauselmaa.

1. Mitä kyseisessä asiassa aiotaan tarkalleen ottaen tehdä?

2. Voiko neuvosto kertoa yksityiskohtaisesti, mitä huipputeknologiarikollisuudella tarkoitetaan?

3. Mikä on neuvoston mielestä tällaisen "päätöslauselman" oikeudellinen laatu?

4. Mihin neuvosto pyrkii tällä päätöslauselmalla?

Vastaus

(7. joulukuuta 1998)

1. Puheenjohtajavaltio Itävalta on toteuttanut monia toimenpiteitä, jotka liittyvät Amsterdamin Eurooppa-neuvostossa hyväksytyn järjestäytynyttä rikollisuutta koskevan toimintasuunnitelman(1) täytäntöönpanoon. Toimintasuunnitelman suosituksessa n:o 5 käsitellään huipputeknologiarikollisuutta eli kehittyneiden tekniikoiden väärinkäyttöä laittomiin käytänteisiin - esimerkiksi rikollisjärjestöjen toimintansa helpottamiseksi käyttämiin teknologioihin - tai laittomien sisältöjen tuottamiseen - kuten lapsipornografiaan.

2. Osana tämän suosituksen täytäntöönpanoa puheenjohtajavaltio aikoi alunperin valmistella neuvostolle (oikeus- ja sisäasiat) päätöslauselman, jossa korostettaisiin johdonmukaisuutta ja koordinoitua lähestymistapaa näihin kysymyksiin. Päätöslauselma ei yleisesti ottaen ole jäsenvaltioita sitova, vaan se on lähinnä tarkoitettu edistämään yhteistyön jatkokehitystä poliittisesti.

3. Ottaen huomioon 5. lokakuuta 1998 pidetyn yleisten asioiden neuvoston päätelmät puheenjohtajavaltio kuitenkin pidättyi tämän suunnitelman toteuttamisesta. Kyseisten päätelmien keskeiset kohdat kuuluvat seuraavasti: "Erityisesti Internetissä olevan lapsipornografian tehokkaampi ehkäiseminen ja torjuminen edellyttää kyllä koordinoituja toimia ja teknisten, taloudellisten, audiovisuaalista alaa koskevien, yhteiskunnallisten, poliittisten ja oikeudellisten näkökohtien huomioon ottamista. Johdonmukaisuuden kannalta puheenjohtajavaltio ja neuvoston jäsenet televiestintään, oikeus-ja sisäasioihin, kulttuurin ja audiovisuaalisiin kysymyksiin liittyvistä asioista keskustellessaan ottavat huomioon sellaiset näkökohdat, joista on jo keskusteltu muissa erikoistuneissa neuvoston elimissä, ja varmistavat asiaan yhteisen lähestymistavan."

4. Puheenjohtajavaltio kartoitti muilla kansainvälisillä foorumeilla (OECD, G8-maat, Euroopan neuvosto, Interpol) huipputeknologiaa käyttävän rikollisuuden alalla toteutetut toimet ja neuvotteli transatlanttisten yhteistyökumppaneiden kanssa. Puheenjohtajavaltio määritteli näiden neuvottelujen tulosten pohjalta Euroopan unionin strategian osatekijät huipputeknologiaa käyttävän rikollisuuden osalta. Nämä strategiset näkökohdat perustuvat arviointiin, jonka mukaan Euroopan unionin tulevissa toiminnoissa olisi otettava asianmukaisesti huomioon muut kansainväliset toiminnat ja vältettävä päällekkäisiä ponnisteluja sekä myös hyödynnettävä tilaisuudet Euroopan unionin sisäiseen integraatioon. Neuvosto käsittelee parhaillaan näitä näkökohtia.

5. Neuvosto palauttaa mieliin, että työryhmissä keskustellaan parhaillaan olevan lapsipornografian torjunnasta Internetissä ja että 5. lokakuuta pidetyssä yleisten asioiden neuvoston istunnossa päätettiin saattaa mahdollisimman pian päätökseen asiaa koskeva ehdotus yhteiseksi toiminnaksi.

(1) EYVL C 251, 15.8.1997.